Gitte Lillelund Bech (V), 2007-05-25:
Så tager vi en Irakdebat endnu en gang.
Jeg må da sige til Enhedslistens ros, for man skal jo også rose en gang imellem i Folketingssalen, at vi da er enige i formålet.
Fra Venstres side ønsker vi også fred og forsoning i Irak.
Det har vi ønsket hele tiden.
Det er derfor, vi er i Irak den dag i dag.
Vi er der nemlig for at bidrage til at skabe suverænitet og politisk autoritet, og missionen har hele tiden været klar: Irakerne skal overtage, så snart det er muligt.
Vi skal ikke være i Irak længere, end irakerne ønsker os der, og vi skal bidrage til genopbygningen af landet til støtte for den irakiske folkevalgte regering.
Målet har været at skabe en irakisk politisk autoritet, der kan udgøre den suverænitet, som er vigtig for Irak at opnå.
Der er gennemført demokratiske valg i Irak; der er udarbejdet og vedtaget en grundlov for Irak; der er indsat en demokratisk valgt regering, lokale folkevalgte provinsråd, bystyrer; der er gennem de her folkevalgte organer indsat embedsmænd; og vi har rent faktisk bidraget til at uddanne og også nu hjælpe med at uddanne politi, sikkerhedsstyrker og embedsmænd.
Irakerne bliver hver dag trænet i at tage vare på egne opgaver, og det har den effekt, at det rent faktisk bliver besvaret med reel autoritet.
Alt det ville jo ikke give mening, hvis vi, når irakerne kommer og siger til os, at nu er de klar til at overtage autoriteten selv, så siger: Nej, det vil vi sådan set ikke være med til.
Enhedslisten har gjort sig ufattelig mange tanker i det her beslutningsforslag, tanker om fred og forsoning og genopbygning, men for at være ærlig synes jeg, at der er skudt meget ved siden af.
Ifølge Enhedslisten er det nødvendigt med fredsbevarende FN-styrker, der kan fungere som en tillidsskabende foranstaltning mellem hidtidige fjender.
Det harmonerer i hvert fald ikke i min verden med, at irakerne selv allerede nu har større og større autoritet, og det harmonerer slet ikke med, hvad Enhedslisten selv skriver lidt senere i beslutningsforslaget, nemlig at irakerne skal være herrer i eget hus.
Enhedslisten skriver i forslaget: »Det er en forudsætning for fred, at de udenlandske tropper trækkes hjem straks.«
Igen er det at underkende irakerne, for som det er i dag, siger irakerne, at de ønsker en reduktion af de internationale styrker, når de er klar til selv at tage over sikkerhedsmæssigt.
Og det er lige præcis det, som er hele tanken; irakerne skal overtage, så snart det er muligt.
En tredje ting, jeg vil fremhæve i forslaget, er, at det ifølge Enhedslisten er meget vigtigt at få oprettet et irakisk råd.
Formålet med rådet skal være at sætte den politiske proces i gang, som enten skal føre til en ny grundlov eller til en politisk aftale om nedsættelse af en grundlovgivende forsamling.
Altså, jeg må være helt ærlig og sige: Heller ikke her lader Enhedslisten irakerne være herrer i eget hus, tværtimod.
Det er en lodret underkendelse af den demokratiske proces, der foregår i Irak i dag, og som er foregået siden 2003.
Jeg spørger bare: Hvad med den eksisterende nye grundlov i Irak; en grundlov, der er udarbejdet og vedtaget af irakerne selv?
Ja, ja, det er fine tanker fra Enhedslistens side, men hvad om man tog del i virkeligheden? Vi ønsker fra Venstres side på ingen måde at støtte det her beslutningsforslag.
Formålet er ædelt nok, men metoderne kan vi bestemt ikke støtte.